DA Den Europæiske Unions Tidende CE 84/74

(2004/C 84 E/0079)

SKRIFTLIG FORESPØRGSEL E-3629/03

af Camilo Nogueira Román (Verts/ALE) til Kommissionen

(5. december 2003)

Om: Højhastighedstogforbindelse mellem Galicien, det øvrige Spanien og den franske grænse

Den del af det europæiske vækstinitiativ, der vedrører de højt prioriterede »quick start«-højhastigheds- togprojekter, omfatter ikke de jernbaneprojekter, som skal forbinde Galicien med det øvrige Spanien og den franske grænse, selv om den spanske centralregering og den galiciske regionalregering gentagne gange har bekræftet, at disse vil være afsluttet i 2010.

Hvad er årsagen til, at disse forbindelser ikke er medtaget i de prioriterede »quick start«-højhastigheds-projekter? Hvilke planer for disse forbindelser har den spanske stat forelagt Den Europæiske Union? Hvilken EU-finansiering mener Kommissionen, der kan blive tale om, og hvilken tidsplan?

Svar afgivet på Kommissionens vegne af Loyola de Palacio

(3. februar 2004)

Det er korrekt at der i Kommissionens rapport til Rådet af 11. november 2003 om et vækstinitiativ indgår et quickstart-program. Dette program omfatter de grænseoverskridende trafikforbindelser i de prioriterede projekter hvorom Kommissionen fremsatte forslag den 1. oktober 2003 i forbindelse med ændringen af beslutningen om Fællesskabets retningslinjer for det fælleseuropæiske net.

Projekter under quickstart-programmet skal opfylde følgende fire kriterier:

1. de skal kunne iværksættes øjeblikkeligt, da formålet er at der inden udgangen af 2006 skal være disponeret over investeringsbeløbene,

2. de skal have virkninger på begge sider af grænsen,

3. de skal fremme vækst og beskæftigelse, og

4. de skal tilgodese miljøbeskyttelsen. Programmet er et arbejdsredskab, og det berører på ingen måde Kommissionens forslag af 1. oktober 2003 om Fællesskabets retningslinjer for fælleseuropæiske net, som skal vedtages på grundlag af proceduren for fælles beslutningstagning.

Nord/Nordvestkorridoren og Vigo/Porto-forbindelsen indgår i programmet som et af de prioriterede projekter hvorom der blev fremsat forslag den 1. oktober 2003 (pkt. 19: interoperabilitet i højhastighedsjernbanenettet på den iberiske halvø). Nord/Nordvestkorridoren omfatter jernbanestrækninger mellem Galicien og det øvrige Spanien med videre forbindelse til Madrid/Vitoria/Dax-projektet. Oplysningerne i ovennævnte program stammer fra medlemsstaterne.

Hvad angår forbindelserne mellem Spanien og Frankrig kan Kommissionen meddele det ærede medlem at strækningen Figueras-Perpignan også indgår i quickstart-programmet (prioriteret projekt nr. 3: Højhastig-hedsjernbaneakse i Sydvesteuropa).

Hvad angår andre projekter end de programmer som indgår i vækstinitiativet, har Kommissionen flere gange haft lejlighed til at forsikre det ærede medlem om at samtlige de tværeuropæiske projekter der vedrører Galicien, omfattes af de EF-retningslinjer hvorom Kommissionen fremsatte forslag den 1.10.2003, og som nu er til behandling i Europa-Parlamentet og Rådet.

Fællesskabets finansiering sker på grundlag af gældende forordninger og budgetbevillinger. De forslag Kommissionen fremsatte den 1. oktober 2003, indeholdt en ændring af finansforordningen for det tværeuropæiske transportnet, med forslag om at sætte maksimumsbidraget fra budgettet herfor op fra 10 % til 30 % af arbejdsomkostninger for så vidt angår projekter på tværs af grænserne. Finansministrene nåede på Rådets møde den 25. november 2003 frem til politisk enighed om en forhøjelse på op til 20 %, idet man samtidig udvidede dækningsområdet på den måde at maksimumsbidraget på 20 % også kan bringes i anvendelse på projekter som bygges over naturlige barrierer. Disse bestemmelser kan finde anvendelse så snart de er endelig vedtaget.

Det europæiske vækstinitiativ omfatter i øvrigt forskellige innovative finansieringsmetoder. Kommissionen er således i gang med at tilrettelægge en ny garantiordning til dækning af de specifikke kommercielle risici der efter bygningsfasen kan optræde i forbindelse med projekter der indgår i det tværeuropæiske net.

Den Europæiske Investeringsbank deltager også aktivt i vækstinitiativet via ordningen for investering i tværeuropæiske net. Den har ydermere truffet de fornødne foranstaltninger til at styrke den ordning for struktureret finansiering hvormed den finansierer de projektrisici, som ikke ville blive dækket ved hjælp af de traditionelle låneordninger. Den Europæiske Investeringsbank vil ligeledes øge den støtte der ydes med risikovillig kapital, og fremsætte forslag om innovative ordninger såsom securitiseringsstrukturer.